b'\n_START_ARTICLE_\nProstovoljna protikomunisti\xc4\x8dna milica\n_START_PARAGRAPH_\nProstovoljna protikomunisti\xc4\x8dna milica (tudi bela garda) je bila italijansko vodena paravoja\xc5\xa1ka organizacija, ki je bila ustanovljena kot del Milizie volontarie anticomunista (MVAC) na podro\xc4\x8dju Ljubljanske pokrajine 6. avgusta 1942 na ukaz poveljnika 11. armadnega zbora generala Maria Robottija. Pokroviteljstvo okupatorja nad nekdanjimi va\xc5\xa1kimi stra\xc5\xbeami so zahtevali slovenski politiki, ki so se odlo\xc4\x8dili za sodelovanje z okupatorjem, in militantna rimokatoli\xc5\xa1ka duhov\xc5\xa1\xc4\x8dina._NEWLINE_MVAC je bila najprej s strani Komunisti\xc4\x8dne partije in nato od pripadnikov narodnoosvobodilnega gibanja poimenovana tudi z izrazom bela garda, po ruski beli gardi, ki se je borila proti bolj\xc5\xa1evikom na strani carja med rusko dr\xc5\xbeavljansko vojno. _NEWLINE_Sodelovanje z okupatorjem so slovenski pripadniki MVAC sprejemali na priporo\xc4\x8dilo duhov\xc5\xa1\xc4\x8dine RKC; ob skritem pri\xc4\x8dakovanju, da bodo ob morebitnem porazu sil osi lahko stopili pod pokroviteljstvo zahodnih zaveznikov in prepre\xc4\x8dili komunisti\xc4\x8dno revolucijo.\n_START_SECTION_\nZgodovina in delovanje\n_START_PARAGRAPH_\nPredhodnik MVAC so bile va\xc5\xa1ke stra\xc5\xbee, paravoja\xc5\xa1ke enote, sestavljene iz va\xc5\xa1\xc4\x8danov, ki so varovali svoje vasi. Prve va\xc5\xa1ke stra\xc5\xbee so bile ustanovljene v \xc5\xa0entjo\xc5\xa1tu 17. julija 1942 predvsem zaradi samovolje partizanskih poveljnikov. Ker so bile va\xc5\xa1ke stra\xc5\xbee sestavljene iz civilistov, ki so bili slabo izurjeni, slabo opremljeni, brez osrednjega vodstva in pasivni (branili so le svojo vas, niso nastopali ofenzivno),  partizanom niso predstavljali ve\xc4\x8djega odpora. Ideolo\xc5\xa1ko in organizacijsko podporo so va\xc5\xa1ke stra\xc5\xbee imele predvsem v preostalih politikih predvojne Slovenske ljudske stranke in v delu duhov\xc5\xa1\xc4\x8dine RKC v Sloveniji._NEWLINE_Kmalu so se obrnili na pomo\xc4\x8d k italijanskemu okupatorju, ki jih je oboro\xc5\xbeil z zastarelim oro\xc5\xbejem in jih leta 1942 preoblikoval v MVAC. Stike z okupacijsko oblastjo so okoli ustanovitve MVAC poleg politikov \xc2\xbbkonzulte\xc2\xab vzdr\xc5\xbeevali cerkveni krogi. Izpostavil se je zlasti dr. Lambert Ehrlich, vodja Katoli\xc5\xa1ke akcije. Ehrlich je 1. aprila 1942 poslal italijanski okupacijski voja\xc5\xa1ki upravi spomenico s predlogom, \xc2\xbbnaj omogo\xc4\x8di avtonomno varnostno slu\xc5\xbebo v obliki akademske formacije, me\xc5\xa1\xc4\x8danske stra\xc5\xbee in splo\xc5\xa1ne varnostne stra\xc5\xbee po vaseh\xc2\xab. _NEWLINE_Po kapitulaciji Italije se je ve\xc4\x8dina pripadnikov MVAC zatekla na grad Turjak, kjer so nameravala pri\xc4\x8dakati zavezni\xc5\xa1ko izkrcanje, vendar so jo slovenski partizani uni\xc4\x8dili v obleganju, pri \xc4\x8demer so si pomagali tudi z italijanskimi topovi._NEWLINE_V \xc4\x8dasu druge svetovne vojne je bilo skupaj ubitih v boju 813 borcev, najve\xc4\x8dji del (414) v bitki pri Turjaku in po njej, ko so zajete odpeljali v Ko\xc4\x8devski Rog. Iz ostankov MVAC in nekaterih drugih nasprotnikov komunizma je septembra 1943 nem\xc5\xa1ka uprava na podro\xc4\x8dju biv\xc5\xa1e Ljubljanske pokrajine, ki jo je Tretji rajh zasedel po kapitulaciji Italije, organizirala Slovensko domobranstvo, pod vodstvom Leona Rupnika.\n_START_SECTION_\nOrganizacija\n_START_PARAGRAPH_\nMVAC je bila organizirana po teritorialnem principu kot va\xc5\xa1ke stra\xc5\xbee. Ena \xc4\x8deta je tvorila posadko ene postojanke. Ta organiziranost se je ohranila tudi v Sloveniji. _NEWLINE_Edina ve\xc4\x8dja gibljiva enota je bila Legija smrti (polk s tremi bataljoni). Legija smrti in njeni trije bataljoni so bili v bistvu le povezovalni \xc5\xa1tabi, saj so podrejene \xc4\x8dete delovale samostojno in bile podrejene najbli\xc5\xbejemu italijanskemu poveljstvu._NEWLINE_Tretja oblika MVAC so bili manj\xc5\xa1i vodi, ki so bili dodeljeni arditskim oz. specialnim bataljonom za protigverilsko bojevanje. Ti vodi so bili po navadi sestavljeni iz prostovoljcev, ki so bili dodeljeni italijanskemu bataljonu kot vodi\xc4\x8di in prevajalci._NEWLINE_Tako je julija 1943 imela MVAC v Sloveniji pod seboj 6.134 mo\xc5\xbe. 5.064 mo\xc5\xbe je bilo razporejenih v 107 postojank, 953 je bilo v Legiji smrti in 117 v arditskih bataljonih.'